Broj: 711-I-2335-M-422/22-03-19

Zagreb, 07. studenog 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu:, Nataše Novaković kao predsjednice Povjerenstva za odlučivanje o sukobu interesa te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Hrvoja Kekeza, predsjednika Uprave trgovačkog društva Đuro Đaković Grupa d.d., i Pavela Maroušeka, člana Uprave trgovačkog društva Đuro Đaković d.d.,** na 193. sjednici održanoj dana 07. studenog 2022.g. donosi sljedeće

**MIŠLJENJE**

**Predsjednik i članovi Uprave trgovačkog društva Đuro Đaković Grupa d.d. ne smatraju se obveznicima u smislu odredba članka 3. stavka 1. i 2. ZSSI-a te stoga nisu dužni podnositi imovinske kartice.**

Obrazloženje

Zahtjev za mišljenjem podnijeli su predsjednik i član Uprave trgovačkog društva Đuro Đaković d.d., Hrvoje Kekez i Pavel Maroušek. U Povjerenstvu zahtjev je zaprimljen 28. listopada 2022.g. pod poslovnim brojem 711-U-8585-M-422/22-01-4, povodom kojeg se vodi predmet broj M-422/22.

Člankom 3. stavkom 1. podstavkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio obveznici u smislu navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

U zahtjevu podnositelji navode da su dana 20.10.2022. godine predsjednik i član Uprave navedenog trgovačkog društva zaprimili Zaključke broj 711-1-2063- IK-2468/22-01-22 i broj 711-I-2062-IK-2467/22-01-22 od 17.10.2022. godine kojim se pozivaju podnijeti ispunjene obrasce imovinske kartice, sukladno odredbama ZSSI-a. Podnositelji navode da je nakon provedene dokapitalizacije društva Đuro Đaković Grupa d.d., temeljem odluka Glavne skupštine od 23.06.2022. godine i upisa u sudski registar povećanja temeljenog kapitala rješenjem Trgovačkog suda u Osijeku Stalna služba u Slavonskom Brodu poslovni broj Tt-22/5672 od dana 05.07.2022. godine, a koje je objavljeno 06.07.2022. godine, država Republika Hrvatska postala većinski dioničar društva držeći 98,55% temeljnog kapitala Društva. Nadalje, navodi se da je nakon toga, već 23.07.2022. godine, društvo sazvalo iduću Glavnu skupštinu koja je održana 31.08.2022. godine, a na kojoj su donesene odluke o povećanju temeljnog kapitala društva unosom novca i prava od strane dioničara DD Acquisition a.s. iz Češke Republike. Odluke ove Glavne skupštine upisane su u sudski registar Trgovačkog suda u Osijeku, Stalna služba u Slavonskom Brodu rješenjem istog suda od 20.10.2022. godine, a koje je objavljeno 21.10.2022. godine.

Podnositelji ističu da je time DD Acquisition a.s. postao većinski dioničar društva s udjelom od 81,9% temeljnog kapitala, dok je udio Republike Hrvatske u temeljnom kapitalu pao na 17,91%. Ističu da su predmetne promjene u temeljnom kapitalu na dan njihovog dopisa u proceduri pri Središnjem klirinškom depozitarnom društvu d.d.. Podnositelji navode da, kao što proizlazi iz vremenskog razmaka poduzimanja pojedinih radnji kojima dolazi do promjena u temeljnom kapitalu društva, razdoblje u kojemu je država bila većinski dioničar rruštva izrazito kratko (od 05.07. - 20.10.2022.), te da čak i duljina ovako kratkog razdoblja proizlazi najvećim dijelom iz zakonskih odredaba o rokovima sazivanja Glavne skupštine dioničkog društva koji iznosi najmanje 30 dana. Iznosi da je iz ovih navoda razvidno da je druga Glavna skupština sazvana e već 18 dana nakon upisa u sudski registar odluka prve Glavne skupštine, stoga podnositelji ističu kako je jasno da su sve promjene u temeljnom kapitalu rruštva bile unaprijed utvrđene Programom restrukturiranja te da je krajnji cilj bio stjecanje većinskog udjela u temeljnom kapitalu društva od strane privatnog investitora DD Acquisition a.s., a dokapitalizacija od strane RH, koja je tome prethodila, samo je bila nužni međukorak propisan Programom restrukturiranja.

Ističu kako je navedeni međukorak bio nužan budući da trgovačko društvo provodi restrukturiranje prema pravilima o državnoj pomoći društvima u teškoćama, prema kojima u restrukturiranju sudjeluje država te privatni investitor. Kako bi se ostvarilo ulaganje privatnog investitora u temeljni kapital društva, bilo je potrebno smanjiti ukupne obveze, odnosno njegovu ukupnu zaduženost, što se postiglo unosom potraživanja Republike Hrvatske u temeljni kapital društva. Napominju da je sukladno zahtjevu investitora, nakon unosa prava države u temeljni kapital, bilo potrebno provesti smanjenje temeljnog kapitala društva radi pokrića preostalih gubitaka te na taj način dodatno sanirati društvo. Podnositelji ističu da namjera nije bila da država bude većinski dioničar društva, a što je vidljivo i iz odluka same Vlade RH od 03.02.2022. godine, kojim se prihvaća Program restrukturiranja s opisanim redoslijedom odluka te se s DD Acquisition a.s. sklapa dokument kojim su utvrđena načela restrukturiranja Đuro Đaković Grupe d.d., što je potvrđeno činjenicom da nakon prve Glavne skupštine i upisa relevantnih odluka u sudski registar, kada je država formalno postala većinski dioničar društva, nije predlagala nikakva nova imenovanja unutar organizacijske strukture.

Slijedom navedenog, podnositelji ističu da iz navedenog proizlazi da je Republika Hrvatska u kratkom vremenskom razdoblju od 05.07.2022. do 20.10.2022. godine formalno bila većinski dioničar društva, da navedeno razdoblje predstavlja nužan međukorak, odnosno prijelaznu fazu u cjelokupnom procesu restrukturiranja koji je unaprijed zadan i usvojen Programom restrukturiranja odobrenim od strane Europske Komisije i Vlade RH te da stvarna namjera i cilj cijelog procesa nije bio da države postane većinski dioničar društva, niti da njima upravlja kao društvom u svom većinskom vlasništvu, nego je cilj bio stjecanje većinskog udjela u temeljnom kapitalu društva od strane privatnog investitora DD Acquisition a.s. Stoga, podnositelji navode da smatraju kako se odredbe važećeg ZSSI-a ne mogu primjenjivati na opisanu situaciju te da predsjednik i član Uprave Đuro Đaković Grupe d.d. nisu obveznici u smislu ZSSI-a. U prilogu svojeg očitovanja podnositelji dostavljaju dokumentaciju kojom potvrđuju svoje navode.

Uvidom u Rješenje Trgovačkog suda u Osijeku, Stalna služba u Slavonskom Brodu broj Tt-22/5672 od 05. srpnja 2022.g. utvrđeno je da je u sudski registar upisano smanjenje, a potom i povećanje temeljnog kapitala temeljem kojeg je Republika Hrvatska postala većinski dioničar društva držeći 98,55% temeljnog kapitala društva.

Nadalje, uvidom u Rješenje Trgovačkog suda u Osijeku, Stalne službe u Slavonskom Brodu od 20. listopada 2022. godine, utvrđeno je da je došlo do upisa smanjenja pa povećanja temeljnog kapitala na način da je DD Acquisition a.s. postao većinski dioničar društva s udjelom od 81,9% temeljnog kapitala, dok je udio Republike Hrvatske u temeljnom kapitalu pao na 17,91%.

Povjerenstvo ističe kako je iz svega gore navedenog razvidno da je Republika Hrvatska bila većinski vlasnik navedenog trgovačkog društva nešto više od tri mjeseca kako bi se izvršio međukorak u procesu dokapitalizacije, nakon kojeg je trgovačko društvo Đuro Đaković Grupa d.d. prešlo u većinsko vlasništvo privatne pravne osobe, odnosno da cilj unosa potraživanja države u temeljni kapital društva temeljem kojeg je država postala većinski vlasnik nije bilo stjecanje vlasništva u društvu kako bi država njime dugoročno upravljala s namjerom ostvarivanja dobiti, već kako bi se stvorile pretpostavke za otkup dionica od strane privatnog investitora.

Slijedom navedenog, imajući u vidu kratko razdoblje u kojem je država bila većinski imatelj dionica te da je ovakav aranžman inicijalno bio planiran kao prijelazno razdoblje, nakon čega je država prestala biti većinski vlasnik, Povjerenstvo ističe da u ovoj situaciji kada Republika Hrvatska više nije većinski vlasnik trgovačkog društva Đuro Đaković Grupa d.d., ne postoji osnova (pravni temelj) da bi se predsjednik i članovi uprave navedenog trgovačkog društva mogli smatrati obveznicima u smislu odredbi ZSSI-a.

Stoga, isti nisu u obvezi niti podnijeti imovinske kartice kako im je to naloženo Zaključcima, broj 711-1-2063-IK-2468/22-01-22 i broj 711-I-2062-IK-2467/22-01-22 od 17.listopada 2022. godine.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Hrvoje Kekez i Pavel Maroušek, putem dostavljene e-mail adrese
2. Objava na internetskoj stranici Povjerenstva
3. Pismohrana